滑家橋逢壞舟者有感而作
作者：劉跂
朝代：宋

paragraphs: 橋傾若車翻，舟破如瓦解。
二禍適相觸，生此大狼狽。
齊生海邊人，試吏今得代。
鄉閭恍在望，舟檝信所快。
頗知大道夷，不避小物礙。
撐夫虎豹健，力出馳突外。
何其一跌傷，脫若葱與蒯。
疾雷不及聽，生理欻焉壞。
瓦飛昆陽戰，鶴唳淝水敗。
身非呂梁叟，沈沒豈不殆。
嬌兒年十五，八歲又其妹。
豈伊瞬息間，生死不相頼。
死者長已矣，生者心破碎。
泣盡繼以血，耳目坐盲聵。
哀哀天無情，皦日爲昏憒。
徐觀水中意，波浪自澎湃。
我來獨心惻，涕出增感慨。
頃年岳陽下，憂患亦顛沛。
豗頹萬死中，血肉偶俱在。
今此溝澮狹，豈復江湖大。
咄汝豈不仁，曾獨與禍會。
冥冥倘有主，焚溺甚葅醢。
不然遭無辜，神理良汝紿。
從今十手指，永是後車戒。
靈均苦讒舌，潁士厭沈瘵。
良時不似昔，努力善自愛。
我亦乘小艇，兀兀信所屆。
搜求得餘尊，聊以勞疲憊。
雖微西江闊，勿厭升斗隘。
歌闋從此辭，人生慎行邁。